
Võimsusmehhanismi rahastuskavast


Eesti Omanike Keskliidu (EOKL) volikogu analüüsis 29. oktoobril 2026.aastal kavandatava võimsusmehhanismi rahastamisreegleid, ja jõudis seisukohale,  et EOKL ei saa nõustuda Euroopa Liidu  võimsusmehhanismi rakendamisega Euroopa Liidu printsiibi kohaselt, kus 90 % võimsusmehhanismi kuludest jaotub 1-5%-le kõige kõrgema elektrihinnaga tundidele. 
EOKL selgitab oma seisukohta asjaoluga, et erinevalt teistest Euroopa Liidu liikmesriikidest on Eesti tunduvalt rohkem orienteeritud elektriturule, mida kinnitab fakt, et  elektritarbijatest 42 protsenti ostab elektrit Nord Pooli börsihinnaga. Seetõttu vähendab suur osa elektritarbijatest juba täna elektrisüsteemi tipukoormuse ajal tarbimist. Eeltoodust tulenevalt ei too elektrisüsteemi võimsusmehhanismi kavandatud kujul rakendamine kaasa soovitud tulemust, sest elektritarbimise vähendamise võimalused on juba ammendunud.
Kuna kodutarbijate võimalused energiatarbimise alandamiseks on ammendunud, siis on kavandatud kujul võimausmehhanismi näol tegu ebavõrdse maksustamisega. Arvestades lisaks, et talvised kõrged elektrihinnad ületavad juba täna paljude tarbijate ostujõu, siis suurendab ebaproportsionaalselt jaotatud võimsusmehhanismi kulu energiavaesuses elavate leibkondade arvu, mis omakorda eeldab täiendavate toetusmeetmete väljatöötamise vajadust. Võttes arvesse eeltoodut, ei toeta EOKL võimusmehhanismi tasu rakendamist põhimõttel, kus 90 % võimsusmehhanismi kuludest jaotub 1-5%-le kõige kõrgema elektrihinnaga tundidele. 

